A Bizottság 652/2001/EK rendelete

(2001. március 30.)

a 800/1999/EK rendelet, a 3719/88/EGK rendelet, az 1291/2000/EK rendelet és az 1964/82/EGK rendelet rendelkezéseitől eltérő, a marhahúságazatra vonatkozó külön intézkedések megállapításáról szóló 23/2001/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a marha- és a borjúhús piacának közös szervezéséről szóló, 1999. május 17-i 1254/1999/EK [1] tanácsi rendeletre, és különösen annak 29. cikke (2) bekezdése a) pontjára, 33. cikke (12) bekezdésére és 41. cikkére,

mivel:

(1) Az egyes, tagsággal nem rendelkező országok által elfogadott, a szarvasmarhafélék és azok húsának kivitelére vonatkozó, a szarvasmarhák szivacsos agyvelőbántalmára válaszként tett egészségvédelmi intézkedések súlyos gazdasági következményekkel jártak az exportőrök számára.

(2) A 23/2001/EK [2] bizottsági rendelet intézkedéseket vezet be egyes súlyos következmények enyhítésére.

(3) A tagsággal nem rendelkező országok által elfogadott intézkedések továbbra is hatályban vannak, és bizonyos esetekben megerősítették azokat.

(4) A Közösség exportőreit érintő hátrányos következményeket bizonyos határidők meghosszabbításával kell korlátozni.

(5) A helyzet ismeretében e rendeletnek azonnal hatályba kell lépnie.

(6) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

A 23/2001/EK rendelet 2., 3. és 4. cikke helyébe a következő szöveg lép:

"2. cikk

(1) A tulajdonos kérésére az 1445/95/EK rendelet szerint kiállított, 2001. február 20-ig kérelmezett kiviteli engedélyeket, amennyiben érvényességük nem járt le 2000. november 1. előtt, visszavonják, és a biztosítékot felszabadítják.

(2) Az exportőr kérelme alapján az olyan termékek esetében, amelyekkel kapcsolatban 2001. február 20-ig:

- a kiviteli vámalakiságokat elvégezték, vagy amelyeket az 565/80/EGK rendelet 4. és 5. cikkében említett vámfelügyeleti eljárások egyikének alávetettek, azoknak a 3719/88/EGK rendelet 30. cikke (1) bekezdése b) pontjának i) alpontjában, az 1291/2000/EK rendelet 32. cikke (1) bekezdése b) pontjának i) alpontjában és a 800/1999/EK rendelet 7. cikke (1) bekezdésében és 34. cikke (1) bekezdésében említett 60 napos határidő a Közösség vámterületének elhagyására 210 napra emelkedik. Azonban a végső határidő 2001. december 31-e, amelyet nem hosszabbítanak meg.

- a kiviteli vámalakiságokat elvégezték, de amelyek a Közösség vámterületét még nem hagyták el, vagy amelyeket az 565/80/EGK rendelet 4. és 5. cikkében említett vámfelügyeleti eljárások egyikének alávetettek, akkor az exportőr az előzetesen kifizetett visszatérítést visszafizeti, és a műveletekre vonatkozó különböző biztosítékokat fel kell szabadítani,

- a vámalakiságokat elvégezték, és amelyek elhagyták a Közösség vámterületét, visszahozhatók, és a Közösségen belül szabadon forgalomba bocsáthatók. Az exportőr az előzetesen kifizetett visszatérítést visszafizeti, és a műveletekre vonatkozó különböző biztosítékokat fel kell szabadítani,

- a vámalakiságokat elvégezték, és amelyek elhagyták a Közösség vámterületét, visszahozhatók vámszabad területen, vámszabad raktárban vagy vámraktárban való felfüggesztő eljárás alá helyezés céljából maximum 120 napra a végső rendeltetési hely elérése előtt; ez nem befolyásolja az aktuális végső célállomásra vonatkozó visszatérítés kifizetését vagy az engedély tekintetében letétbe helyezett biztosítékot.

3. cikk

Ha a kiviteli vámalakiságokat vagy az 565/80/EGK rendelet 4. és 5. cikkében említett vámfelügyeleti eljárások egyikének alaki követelményeit nem végzik el a termékeken 2001. február 20-ig, az 1964/82/EGK rendelet 4. cikke (1) bekezdésében előírt, 2001. február 20. előtt kiállított bizonyítványon feltüntetett teljes mennyiségű húsra az 1964/82/EGK rendelet 6. cikke (1) bekezdésének első albekezdése ellenére, akkor saját kérésre az exportőr megtartja a külföldre szállított és a harmadik országokban szabadforgalomba bocsátott mennyiségekre vonatkozó különleges visszatérítést. Az 1964/82/EGK rendelet 6. cikke (2) és (3) bekezdésének követelményeit ezekben az esetekben nem kell alkalmazni.

A fent említett rendelkezéseket akkor is alkalmazni kell, ha e rendelet 2. cikke (2) bekezdése második vagy harmadik francia bekezdésének alkalmazása eredményeként nem bocsátották szabadforgalomba az 1964/82/EGK rendelet 4. cikke (1) bekezdésében előírt bizonyítványon feltüntetett teljes mennyiség egy részét egy harmadik országban.

4. cikk

(1) A 800/1999/EK rendelet 18. cikke (3) bekezdésének a) alpontját, a 18. cikke (3) bekezdése b) alpontjának második francia bekezdésében előírt 20 %-os csökkentést és a 25. cikke (1) bekezdésében előírt 10 %-os és 15 %-os növekedést, valamint a 35. cikke (1) bekezdésének második albekezdését nem kell alkalmazni a 2001. február 20-áig kérelmezett engedélyek szerint elvégzett kivitelekre.

(2) Amennyiben a visszatérítésre való jogosultság elveszik, a 800/1999/EK rendelet 51. cikke (1) bekezdésének a) pontjában meghatározott büntetést nem kell alkalmazni."

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. március 30-án.

a Bizottság részéről

Franz Fischler

a Bizottság tagja

[1] HL L 160., 1999.6.26., 21. o.

[2] HL L 3., 2001.1.6., 7. o.

--------------------------------------------------